title: 2011 m. spalio 6 d. Komisijos įgyvendinimo reglamentas (ES) Nr. 993/2011, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo rinkai patvirtinama veiklioji medžiaga 8-hidroksichinolinas ir iš dalies keičiamas Komisijos įgyvendinimo reglamento (ES) Nr. 540/2011 priedas Tekstas svarbus EEE

text:
7.10.2011

               LT

               Europos Sąjungos oficialusis leidinys

               L 263/1

         KOMISIJOS ĮGYVENDINIMO REGLAMENTAS (ES) Nr. 993/2011
   2011 m. spalio 6 d.
   kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo rinkai patvirtinama veiklioji medžiaga 8-hidroksichinolinas ir iš dalies keičiamas Komisijos įgyvendinimo reglamento (ES) Nr. 540/2011 priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalį ir 78 straipsnio 2 dalį,
   kadangi:

               (1)

               pagal Reglamento (EB) Nr. 1107/2009 80 straipsnio 1 dalies c punktą Tarybos direktyva 91/414/EEB (2) turi būti taikoma veikliųjų medžiagų, dėl kurių pagal 2008 m. sausio 17 d. Komisijos reglamento (EB) Nr. 33/2008, nustatančio išsamias Tarybos direktyvos 91/414/EEB nuostatų taikymo taisykles, susijusias su veikliųjų medžiagų, įtrauktų į šios direktyvos 8 straipsnio 2 dalyje nurodytą darbų programą, bet neįtrauktų į jos I priedą, vertinimo įprasta ir skubos tvarka (3), 6 straipsnį nustatyta, kad dokumentų rinkinys yra išsamus, tvirtinimo procedūrai ir sąlygoms. 8-hidroksichinolinas – veiklioji medžiaga, kurios dokumentų rinkinys, kaip nustatyta pagal minėtą reglamentą, yra išsamus;

               (2)

               Komisijos reglamentuose (EB) Nr. 451/2000 (4) ir (EB) Nr. 1490/2002 (5) nustatytos išsamios Direktyvos 91/414/EEB 8 straipsnio 2 dalyje nurodytos darbo programos antrojo ir trečiojo etapų įgyvendinimo taisyklės ir nustatyti veikliųjų medžiagų, kurias reikia įvertinti, kad jas būtų galima įtraukti į Direktyvos 91/414/EEB I priedą, sąrašai. Tuose sąrašuose yra 8-hidroksichinolinas;

               (3)

               per nustatytą laiką nebuvo pateiktas išsamus 8-hidroksichinolino dokumentų rinkinys. Taigi 2006 m. lapkričio 22 d. buvo priimtas Komisijos sprendimas 2006/797/EB dėl tam tikrų veikliųjų medžiagų neįtraukimo į Tarybos direktyvos 91/414/EEB I priedą ir augalų apsaugos produktų, kurių sudėtyje yra tų medžiagų, registracijos panaikinimo (6); šiuo sprendimu 8-hidroksichinolinas neįtrauktas į minėtą priedą;

               (4)

               vadovaudamasis Direktyvos 91/414/EEB 6 straipsnio 2 dalimi pirminis pranešėjas (toliau – pareiškėjas) pateikė naują paraišką prašydamas taikyti įprastą tvarką, nustatytą Reglamento (EB) Nr. 33/2008 3–12 straipsniuose;

               (5)

               paraiška pateikta Ispanijai, kuri Reglamentu (EB) Nr. 1490/2002 paskirta ataskaitą rengiančia valstybe nare. Ta paraiška atitinka Reglamento (EB) Nr. 33/2008 3 ir 4 straipsniuose nustatytus turinio ir tvarkos reikalavimus;

               (6)

               Ispanija įvertino pateiktą informaciją ir parengė vertinimo ataskaitos projektą. 2009 m. rugpjūčio 3 d. ji šią ataskaitą pateikė Europos maisto saugos tarnybai (toliau – Tarnyba) ir Komisijai. Tarnyba vertinimo ataskaitos projektą perdavė kitoms valstybėms narėms ir pareiškėjui, kad jie pateiktų pastabų, o gautas pastabas persiuntė Komisijai. Tarnyba vertinimo ataskaitos projektą taip pat paskelbė viešai; vadovaudamasi Reglamento (EB) Nr. 33/2008 10 straipsniu ir Komisijos prašymu, 2010 m. gruodžio 17 d. Tarnyba Komisijai pateikė išvadą dėl 8-hidroksichinolino rizikos vertinimo (7). Vertinimo ataskaitos projektą ir Tarnybos išvadą valstybės narės ir Komisija persvarstė Maisto grandinės ir gyvūnų sveikatos nuolatiniame komitete ir 2011 m. liepos 15 d. pateikė kaip Komisijos 8-hidroksichinolino peržiūros ataskaitą;

               (7)

               atlikus įvairius tyrimus nustatyta, kad augalų apsaugos produktai, kurių sudėtyje yra 8-hidroksichinolino, galėtų būti laikomi apskritai atitinkančiais Direktyvos 91/414/EEB 5 straipsnio 1 dalies a ir b punktų reikalavimus, visų pirma dėl naudojimo paskirties, kuri išnagrinėta ir išsamiai nurodyta Komisijos peržiūros ataskaitoje. Todėl tikslinga 8-hidroksichinoliną patvirtinti pagal Reglamentą (EB) Nr. 1107/2009;

               (8)

               tačiau pagal Reglamento (EB) Nr. 1107/2009 13 straipsnio 2 dalį siejant su to reglamento 6 straipsniu ir atsižvelgiant į dabartines mokslo ir technikos žinias, būtina nustatyti tam tikras sąlygas ir ribojimus;

               (9)

               nepažeidžiant išvados, kad 8-hidroksichinolinas turėtų būti patvirtintas, visų pirma reikėtų paprašyti daugiau patvirtinamosios informacijos;

               (10)

               pagal Reglamento (EB) Nr. 1107/2009 13 straipsnio 4 dalį 2011 m. gegužės 25 d. Komisijos įgyvendinimo reglamento (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (8), priedas turėtų būti atitinkamai iš dalies pakeistas;

               (11)

               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Veikliosios medžiagos patvirtinimas
   Pagal I priede nustatytas sąlygas patvirtinama tame priede nurodyta veiklioji medžiaga 8-hidroksichinolinas.
   2 straipsnis
   Įgyvendinimo reglamento (ES) Nr. 540/2011 pakeitimai
   Įgyvendinimo reglamento (ES) Nr. 540/2011 priedas iš dalies keičiamas pagal šio reglamento II priedą.
   3 straipsnis
   Įsigaliojimas ir taikymo data
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Šis reglamentas taikomas nuo 2012 m. sausio 1 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2011 m. spalio 6 d.

            Komisijos vardu

            Pirmininkas

         José Manuel BARROSO

      (1)  OL L 309, 2009 11 24, p. 1.

      (2)  OL L 230, 1991 8 19, p. 1.

      (3)  OL L 15, 2008 1 18, p. 5.

      (4)  OL L 55, 2000 2 29, p. 25.

      (5)  OL L 224, 2002 8 21, p. 23.

      (6)  OL L 324, 2006 11 23, p. 8.

      (7)  Europos maisto saugos tarnybos „Tarpusavio vertinimo išvados dėl veikliosios medžiagos pesticido 8-hidroksichinolino keliamos rizikos vertinimo“. EMST leidinys, 2011; 9(1): 1964 [49pp.]. doi:10.2903/j.efsa.2011.1964. Pateikta www.efsa.europa.eu/efsajournal.htm

      (8)  OL L 153, 2011 6 11, p. 1.

      I PRIEDAS

                  Įprastas pavadinimas, identifikavimo numeriai

                  IUPAC pavadinimas

                  Grynumas (1)

                  Patvirtinimo data

                  Patvirtinimo galiojimo pabaiga

                  Konkrečios nuostatos

                  8-hidroksichinolinas
                  CAS Nr.
                  148–24–3 (8-hidroksichinolinas)
                  CIPAC Nr. 677
                  (8-hidroksichinolinas)

                  8-kvinolinolis

                  ≥ 990 g/kg

                  2012 m. sausio 1 d.

                  2021 m. gruodžio 31 d.

                  A   DALIS
                  Galima leisti naudoti tik kaip fungicidą ir baktericidą šiltnamiuose.
                  B   DALIS
                  Kad būtų įgyvendinti Reglamento (EB) Nr. 1107/2009 29 straipsnio 6 dalyje nurodyti vienodi principai, atsižvelgiama į 8-hidroksichinolino peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2011 m. liepos 15 d., išvadas, ypač į jos I ir II priedėlius.
                  Atlikdamos šį bendrą vertinimą, valstybės narės turi ypatingą dėmesį skirti operatorių saugai ir užtikrinti, kad naudojimo sąlygose prireikus būtų reikalavimas naudoti tinkamas asmens apsaugos priemones.
                  Pareiškėjas pateikia patvirtinamąją informaciją apie 8-hidroksichinoliną ir jo druskas dėl:

                              1)

                              oro tyrimo metodo;

                              2)

                              naujo stabilumo laikant, nurodant metabolizmo tyrimui ir kontroliuojamiems likučių tyrimams paimtų mėginių saugojimo laikotarpius.

                        Tą informaciją pareiškėjas Komisijai, valstybėms narėms ir Tarnybai pateikia iki 2013 m. gruodžio 31 d.

         (1)  Išsamesnė informacija apie veikliosios medžiagos tapatybę ir specifikaciją pateikta peržiūros ataskaitoje.

      II PRIEDAS
      Įgyvendinimo reglamento (ES) Nr. 540/2011 priedo B dalis papildoma šiuo įrašu:

                     Numeris

                     Įprastas pavadinimas, identifikavimo numeriai

                     IUPAC pavadinimas

                     Grynumas

                     Patvirtinimo data

                     Patvirtinimo galiojimo pabaiga

                     Konkrečios nuostatos

                     „18

                     8-hidroksichinolinas
                     CAS Nr.
                     148–24–3 (8-hidroksichinolinas)
                     CIPAC Nr. 677
                     (8-hidroksichinolinas)

                     8-kvinolinolis

                     ≥ 990 g/kg

                     2012 m. sausio 1 d.

                     2021 m. gruodžio 31 d.

                     A   DALIS
                     Galima leisti naudoti tik kaip fungicidą ir baktericidą šiltnamiuose.
                     B   DALIS
                     Kad būtų įgyvendinti Reglamento (EB) Nr. 1107/2009 29 straipsnio 6 dalyje nurodyti vienodi principai, atsižvelgiama į 8-hidroksichinolino peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2011 m. liepos 15 d., išvadas, ypač į jos I ir II priedėlius.
                     Atlikdamos šį bendrą vertinimą, valstybės narės turi ypatingą dėmesį skirti operatorių saugai ir užtikrinti, kad naudojimo sąlygose prireikus būtų reikalavimas naudoti tinkamas asmens apsaugos priemones.
                     Pareiškėjas pateikia patvirtinamąją informaciją apie 8-hidroksichinoliną ir jo druskas dėl:

                                 1)

                                 oro tyrimo metodo;

                                 2)

                                 naujo stabilumo laikant, nurodant metabolizmo tyrimui ir kontroliuojamiems likučių tyrimams paimtų mėginių saugojimo laikotarpius.

                           Tą informaciją pareiškėjas Komisijai, valstybėms narėms ir Tarnybai pateikia iki 2013 m. gruodžio 31 d.“


title: 2015 m. vasario 13 d. Komisijos įgyvendinimo reglamentas (ES) 2015/232, kuriuo dėl veikliosios medžiagos vario junginių patvirtinimo sąlygų iš dalies keičiamas ir ištaisomas Įgyvendinimo reglamentas (ES) Nr. 540/2011  Tekstas svarbus EEE

text:
14.2.2015

               LT

               Europos Sąjungos oficialusis leidinys

               L 39/7

         KOMISIJOS ĮGYVENDINIMO REGLAMENTAS (ES) 2015/232
   2015 m. vasario 13 d.
   kuriuo dėl veikliosios medžiagos vario junginių patvirtinimo sąlygų iš dalies keičiamas ir ištaisomas Įgyvendinimo reglamentas (ES) Nr. 540/2011
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 21 straipsnio 3 dalyje numatytą antrą galimybę ir 78 straipsnio 2 dalį,
   kadangi:

               (1)

               Komisijos direktyva 2009/37/EB (2) vario junginiai įtraukti į Tarybos direktyvos 91/414/EEB (3) I priedą kaip veiklioji medžiaga su sąlyga, kad susijusios valstybės narės užtikrins, kad pranešėjas, kurio prašymu vario junginiai įtraukti į minėtą priedą, pateiktų papildomos patvirtinamosios informacijos apie įkvėpimo riziką ir rizikos netiksliniams organizmams, dirvožemiui ir vandeniui vertinimą;

               (2)

               į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

               (3)

               pranešėjas per tam skirtą laikotarpį valstybei narei pranešėjai Prancūzijai pateikė papildomą informaciją – tyrimus apie įkvėpimo riziką ir rizikos netiksliniams organizmams, dirvožemiui ir vandeniui vertinimą;

               (4)

               Prancūzija įvertino pranešėjo pateiktą papildomą informaciją. Jos vertinimas buvo pridėtas prie vertinimo ataskaitos projekto ir 2012 m. birželio 8 d. pateiktas kitoms valstybėms narėms, Komisijai ir Europos maisto saugos tarnybai (toliau – Tarnyba);

               (5)

               Komisija pasikonsultavo su Tarnyba, kuri 2013 m. gegužės 22 d. pateikė savo nuomonę dėl vario junginių keliamos rizikos vertinimo (5);

               (6)

               Komisija pasiūlė pranešėjui pateikti pastabas dėl vario junginių peržiūros ataskaitos;

               (7)

               atsižvelgdama į pranešėjo pateiktą papildomą informaciją, Komisija nusprendė, kad visa reikalinga papildoma patvirtinančioji informacija nebuvo pateikta ir kad, visų pirma, Įgyvendinimo reglamento (ES) Nr. 540/2011 priedo A dalies 277 eilutės konkrečios nuostatos dėl užteršimo variu stebėsenos programų nepakanka, kad būtų galima padaryti išvadą dėl pavojaus aplinkai vertinimo;

               (8)

               patvirtinta, kad veiklioji medžiaga vario junginiai turi būti laikoma patvirtinta pagal Reglamentą (EB) Nr. 1107/2009. Visų pirma tikslinga reikalauti, kad pranešėjas Komisijai, Tarnybai ir valstybėms narėms pristatytų stebėsenos programą, skirtą vietovėms, kuriose dirvožemio ir vandens (įskaitant nuosėdas) užteršimas variu kelia susirūpinimą arba gali pradėti jį kelti, siekiant patikrinti, ar siekiant išvengti bet kokio nepriimtino poveikio aplinkai būtini papildomi naudojimo apribojimai. Taip pat turėtų būti pristatyti šios stebėsenos programos rezultatai;

               (9)

               didžiausia leidžiamoji tam tikrų sunkiųjų metalų koncentracija, nurodyta Įgyvendinimo reglamento (ES) Nr. 540/2011 priedo A dalies 277 eilutėje, per klaidą buvo nustatyta nurodant neteisingą matavimo vienetą, priešingai nei atitinkamose FAO specifikacijose. Todėl to įgyvendinimo reglamento priede nustatyta didžiausia leidžiamoji koncentracija turėtų būti ištaisyta;

               (10)

               todėl Įgyvendinimo reglamento (ES) Nr. 540/2011 priedas turėtų būti atitinkamai iš dalies pakeistas;

               (11)

               valstybėms narėms turėtų būti skirtas laikotarpis augalų apsaugos produktų, kurių sudėtyje yra vario junginių, registracijai iš dalies pakeisti arba panaikinti;

               (12)

               tais atvejais, kai valstybės narės augalų apsaugos produktams, kurių sudėtyje yra vario junginių, pagal Reglamento (EB) Nr. 1107/2009 46 straipsnį nustato kokį nors lengvatinį laikotarpį, šis laikotarpis turėtų baigtis ne vėliau kaip per aštuoniolika mėnesių nuo šio reglamento įsigaliojimo;

               (13)

               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 540/2011 pakeitimas
   Įgyvendinimo reglamento (ES) Nr. 540/2011 priedo A dalis iš dalies keičiama pagal šio reglamento priedą.
   2 straipsnis
   Pereinamojo laikotarpio priemonės
   Vadovaudamosi Reglamentu (EB) Nr. 1107/2009, valstybės narės prireikus iki 2015 m. rugsėjo 6 d. iš dalies pakeičia arba panaikina galiojančią augalų apsaugos produktų, kurių sudėtyje yra veikliosios medžiagos vario junginių, registraciją.
   3 straipsnis
   Lengvatinis laikotarpis
   Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis turi būti kuo trumpesnis ir baigtis ne vėliau kaip 2016 m. rugsėjo 6 d.
   4 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. vasario 13 d.

            Komisijos vardu

            Pirmininkas

         Jean-Claude JUNCKER

      (1)  OL L 309, 2009 11 24, p. 1.

      (2)  2009 m. balandžio 23 d. Komisijos direktyva 2009/37/EB, iš dalies keičianti Tarybos direktyvą 91/414/EEB, įtraukiant veikliąsias medžiagas chlormekvatą, vario junginius, propakvizafopą, kvizalofopą-p, teflubenzuroną ir zeta cipermetriną (OL L 104, 2009 4 24, p. 23).

      (3)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

      (4)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

      (5)  Conclusion on the peer review of the pesticide risk assessment of confirmatory data submitted for the active substance Copper (I), copper (II) variants namely copper hydroxide, copper oxychloride, tribasic copper sulfate, copper (I) oxide, Bordeaux mixture. EFSA Journal 2013;11(6):3235, 40 pp. doi:10.2903/j.efsa.2013.3235. Pateikta internete adresu www.efsa.europa.eu/efsajournal.htm.

      PRIEDAS
      Įgyvendinimo reglamento (ES) Nr. 540/2011 priedo A dalies 277 eilutėje veikliosios medžiagos vario junginių įrašas pakeičiamas taip:

                     Numeris

                     Įprastas pavadinimas,
                     identifikavimo numeriai

                     IUPAC pavadinimas

                     Grynumas

                     Patvirtinimo data

                     Patvirtinimo galiojimo pabaiga

                     Konkrečios nuostatos

                     „277

                     Vario junginiai:

                     2009 m. gruodžio 1 d.

                     2018 m. sausio 31 d.

                     A DALIS
                     Leidžiama naudoti tik kaip baktericidą ir fungicidą.
                     B DALIS
                     Vertindamos paraiškas registruoti augalų apsaugos produktus, kurių sudėtyje yra vario ir kurie skirti naudoti ne pomidorams šiltnamiuose, valstybės narės ypatingą dėmesį skiria Reglamento (EB) Nr. 1107/2009 4 straipsnio 3 dalyje nurodytiems kriterijams ir užtikrina, kad visi būtini duomenys ir informacija būtų pateikiami prieš registruojant tokius produktus.
                     Įgyvendinant Reglamento (EB) Nr. 1107/2009 29 straipsnio 6 dalyje nurodytus vienodus principus, atsižvelgiama į vario junginių peržiūros ataskaitos išvadas, ypač į jos I ir II priedėlius, priimtus Maisto grandinės ir gyvūnų sveikatos nuolatiniame komitete 2009 m. sausio 23 d.
                     Atlikdamos šį bendrą vertinimą valstybės narės ypatingą dėmesį skiria:

                                 —

                                 pagamintos techninės medžiagos specifikacijai, kuri turi būti patvirtinta ir pagrįsta tinkamais analitiniais duomenimis. Bandomoji medžiaga, panaudota rengiant toksiškumo dokumentų rinkinius, turėtų būti palyginta ir sutikrinta su šia techninės medžiagos specifikacija,

                                 —

                                 operatorių ir darbuotojų saugai ir užtikrina, kad naudojimo sąlygose būtų numatyta tam tikrais atvejais naudoti tinkamas asmens apsaugos priemones,

                                 —

                                 vandens ir netikslinių organizmų apsaugai. Dėl šių nustatytų pavojų tam tikrais atvejais turėtų būti taikomos rizikos mažinimo priemonės, kaip antai buferinės zonos,

                                 —

                                 naudojamos veikliosios medžiagos kiekiui ir užtikrina, kad leidžiamas kiekis, atsižvelgiant į normas ir naudojimo dažnumą, būtų tik toks, kokio reikia pageidaujamam poveikiui sukelti, ir nedarytų nepriimtino poveikio aplinkai, atsižvelgiant į foninę vario koncentraciją poveikio vietoje.

                           Pranešėjai Komisijai, Tarnybai ir valstybėms narėms pristato stebėsenos programą, skirtą pažeidžiamoms vietovėms, kuriose dirvožemio ir vandens (įskaitant nuosėdas) užteršimas variu kelia susirūpinimą arba gali pradėti jį kelti.
                     Ši stebėsenos programa pateikiama iki 2015 m. liepos 31 d. Šios stebėsenos programos tarpiniai rezultatai pateikiami valstybei narei pranešėjai, Komisijai ir Tarnybai kaip tarpinė ataskaita iki 2016 m. gruodžio 31 d. Galutiniai rezultatai pateikiami iki 2017 m. gruodžio 31 d.“

                     Vario hidroksidas
                     CAS Nr. 20427-59-2
                     CIPAC Nr. 44.305

                     Vario (II) hidroksidas

                     ≥ 573 g/kg

                     Vario oksichloridas
                     CAS Nr. 1332-65-6 arba 1332-40-7
                     CIPAC Nr. 44.602

                     Divario chloridas trihidroksidas

                     ≥ 550 g/kg

                     Vario oksidas
                     CAS Nr. 1317-39-1
                     CIPAC Nr. 44.603

                     Vario oksidas

                     ≥ 820 g/kg

                     Bordo mišinys
                     CAS Nr. 8011-63-0
                     CIPAC Nr. 44.604

                     Nepriskirtas

                     ≥ 245 g/kg

                     Tribazis vario sulfatas
                     CAS Nr. 12527-76-3
                     CIPAC Nr. 44.306

                     Nepriskirtas

                     ≥ 490 g/kg
                     Šios priemaišos kelia susirūpinimą dėl toksiškumo ir turi neviršyti nurodytos koncentracijos (išreikštos g/g):

                                 švinas: daugiausia 0,0005 g/g vario kiekio;

                                 kadmis: daugiausia 0,0001 g/g vario kiekio;

                                 arsenas: daugiausia 0,0001 g/g vario kiekio.


title: 2010 m. balandžio 26 d. Tarybos įgyvendinimo reglamentas (ES) Nr. 363/2010, kuriuo iš dalies keičiamas Reglamentas (EB) Nr. 1001/2008, kuriuo nustatomas galutinis antidempingo muitas tam tikroms importuojamoms, inter alia , Malaizijos kilmės vamzdžių ir vamzdelių jungiamosioms detalėms iš geležies ar plieno

text:
29.4.2010

               LT

               Europos Sąjungos oficialusis leidinys

               L 107/1

         TARYBOS ĮGYVENDINIMO REGLAMENTAS (ES) Nr. 363/2010
   2010 m. balandžio 26 d.
   kuriuo iš dalies keičiamas Reglamentas (EB) Nr. 1001/2008, kuriuo nustatomas galutinis antidempingo muitas tam tikroms importuojamoms, inter alia, Malaizijos kilmės vamzdžių ir vamzdelių jungiamosioms detalėms iš geležies ar plieno
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 11 straipsnio 4 dalį,
   atsižvelgdama į Komisijos pasiūlymą, pateiktą pasikonsultavus su Patariamuoju komitetu,
   kadangi:
   1.   PROCEDŪRA

   1.1.   Galiojančios priemonės

               (1)

               2008 m. spalio mėn. Tarybos reglamentu (EB) Nr. 1001/2008 (2) buvo pakartotinai nustatytos galutinės antidempingo priemonės tam tikroms importuojamoms, inter alia, Malaizijos kilmės vamzdžių ir vamzdelių jungiamosioms detalėms (toliau – VVJD arba nagrinėjamasis produktas), atlikus priemonių galiojimo termino peržiūrą pagal pagrindinio reglamento 11 straipsnio 2 dalį. Malaizijai taikomi šie antidempingo muitai: 59,2 % – Anggerik Laksana Sdn Bhd ir 75 % – visoms kitoms bendrovėms.

         1.2.   Prašymas atlikti peržiūrą

               (2)

               Komisija gavo prašymą atlikti naujojo eksportuotojo peržiūrą pagal pagrindinio reglamento 11 straipsnio 4 dalį. Prašymą pateikė eksportuojantis Malaizijos (toliau – nagrinėjamoji šalis) gamintojas Pantech Steel Industries Sdn Bhd (toliau – pareiškėjas)

               (3)

               Pareiškėjas teigė, kad jis neeksportavo nagrinėjamojo produkto į Sąjungą per tiriamąjį laikotarpį, kuriuo remiantis buvo nustatytos antidempingo priemonės, t. y. per laikotarpį nuo 2000 m. balandžio 1 d. iki 2001 m. kovo 31 d. (pradinis tiriamasis laikotarpis), ir kad jis nesusijęs su jokiais nagrinėjamąjį produktą eksportuojančiais gamintojais, kuriems taikomos 1 konstatuojamojoje dalyje nurodytos antidempingo priemonės.

               (4)

               Pareiškėjas taip pat teigė, kad prisiėmė neatšaukiamus sutartinius įsipareigojimus artimiausioje ateityje eksportuoti į Sąjungą nagrinėjamąjį produktą.

         1.3.   Peržiūros dėl naujojo eksportuotojo inicijavimas

               (5)

               Komisija išnagrinėjo pareiškėjo pateiktus prima facie įrodymus ir nusprendė, kad jų pakanka pagrįstai inicijuoti peržiūrą pagal pagrindinio reglamento 11 straipsnio 4 dalį. Pasikonsultavusi su Patariamuoju komitetu ir suteikusi galimybę susijusiai Sąjungos pramonei pateikti pastabas, Reglamentu (EB) Nr. 692/2009 (3) Komisija inicijavo Reglamento (EB) Nr. 1001/2008 peržiūrą dėl pareiškėjo.

               (6)

               Pagal Reglamentą (EB) Nr. 692/2009 buvo panaikintas Reglamentu (EB) Nr. 1001/2008 nustatytas 75 % antidempingo muitas, taikomas importuojamam pareiškėjo gaminamam ir parduodamam eksportui į Sąjungą nagrinėjamajam produktui. Tuo pat metu pagal pagrindinio reglamento 14 straipsnio 5 dalį muitinėms buvo nurodyta imtis tinkamų priemonių tokiam importui registruoti.

               (7)

               Reglamentu (EB) Nr. 692/2009 nustatyta, kad jei atlikus tyrimą paaiškėtų, kad pareiškėjas atitiko reikalavimus, pagal kuriuos jam gali būti nustatytas individualus muitas, gali prireikti koreguoti muito normą, šiuo metu taikomą nagrinėjamajam produktui, importuojamam iš bendrovių, kurios konkrečiai nepaminėtos Reglamento (EB) Nr. 1001/2008 1 straipsnyje.

         1.4.   Nagrinėjamasis produktas

               (8)

               Nagrinėjamasis produktas – Malaizijos kilmės vamzdžių ir vamzdelių jungiamosios detalės (išskyrus lietines jungiamąsias detales, junges ir jungiamąsias detales su įsriegtais sriegiais) iš geležies arba plieno (neįskaitant nerūdijančio plieno), kurių didžiausias išorinis skersmuo neviršija 609,6 mm ir kurios naudojamos privirinimui sandūriniu būdu arba kitiems tikslams (toliau – nagrinėjamasis produktas), kurių KN kodai šiuo metu yra ex 7307 93 11, ex 7307 93 19, ex 7307 99 30 ir ex 7307 99 90.

         1.5.   Suinteresuotosios šalys

               (9)

               Komisija oficialiai pranešė Sąjungos pramonei, pareiškėjui ir eksportuojančios šalies atstovams apie peržiūros inicijavimą. Suinteresuotosioms šalims buvo suteikta galimybė teikti nuomonę raštu ir būti išklausytoms.

               (10)

               Europos Sąjungos pramonei (toliau – Sąjungos pramonė) atstovaujantis Europos Sąjungos plieninių sandūriniu būdu privirinamų jungiamųjų detalių apsaugos komitetas raštu pateikė Komisijos tarnyboms savo nuomonę. Apsaugos komitetas suabejojo eksporto kainos nustatymo patikimumu. Taip pat buvo pateikti dokumentai, tariamai įrodantys mėginimus vengti priemonių ir nurodyta informacija apie ES importuotojams taikytą nagrinėjamojo produkto kainų lygį.

               (11)

               Komisija nusiuntė pareiškėjui ir susijusioms bendrovėms antidempingo klausimyną ir iki nustatyto termino gavo atsakymus.

               (12)

               Komisija taip pat nusiuntė antidempingo klausimynus Sąjungoje esantiems nesusijusiems importuotojams, tačiau jie nebendradarbiavo.

               (13)

               Komisija patikrino visą, jos manymu, naujojo eksportuotojo statuso ir dempingo nustatymui būtiną informaciją ir surengė tikrinamuosius vizitus Malaizijoje esančiose pareiškėjo ir susijusios bendrovės patalpose:

                           —

                           Pantech Steel Industries Sdn Bhd (pareiškėjas),

                           —

                           Pantech Corporation Sdn Bhd (susijusi prekybos bendrovė).

         1.6.   Tiriamasis laikotarpis

               (14)

               Atliekant dempingo tyrimą nagrinėtas 2008 m. liepos 1 d.–2009 m. birželio 30 d. laikotarpis (toliau – peržiūros tiriamasis laikotarpis arba PTL).

         2.   TYRIMO REZULTATAI

   2.1.   Pripažinimas nauju eksportuotoju

               (15)

               Tyrimo metu buvo patvirtinta, kad bendrovė pradiniu tiriamuoju laikotarpiu nagrinėjamojo produkto neeksportavo ir kad pradėjo jį eksportuoti į Europos Sąjungą šiam laikotarpiui pasibaigus. Bendrovė prisiėmė neatšaukiamus sutartinius įsipareigojimus per PTL eksportuoti nagrinėjamąjį produktą. Todėl iš tos pačios importą vykdančios ES bendrovių grupės buvo gauti trys užsakymai.

               (16)

               Po PTL šie užsakymai buvo baigti įvykdžius eksporto sandorius beveik tokiomis pačiomis sąlygomis, tik šiek tiek skyrėsi kaina ir kiekis. Nors susijęs kiekis buvo nedidelis, jis buvo pakankamas, kad juo remiantis būtų galima nustatyti patikimą dempingo skirtumą. Taip yra dėl to, kad taikytus kainų lygius dar labiau pagrindė Komisijos tarnybų turima informacija, įskaitant susijusio eksportuotojo eksporto į trečiąsias šalis kainas, kurios patvirtino jau nustatytą tiriamų sandorių tendenciją.

               (17)

               Dėl kitų sąlygų, kuriomis remiantis pripažįstamas naujojo eksportuotojo statusas, bendrovė sugebėjo įrodyti, kad ji neturėjo nei tiesioginių, nei netiesioginių ryšių su jokiais Malaizijos eksportuojančiais gamintojais, kuriems taikomos galiojančios nagrinėjamajam produktui nustatytos antidempingo priemonės.

               (18)

               Taigi, patvirtinama, kad pagal pagrindinio reglamento 11 straipsnio 4 dalį bendrovė turėtų būti laikoma „nauju eksportuotoju“ ir todėl jai turėtų būti nustatytas individualus dempingo skirtumas.

         2.2.   Dempingas

               (19)

               Pareiškėjas gamina jungiamąsias detales ir parduoda nagrinėjamąjį produktą vidaus ir eksporto rinkose. Tyrimo metu buvo nustatyta sudėtinga pardavimo organizacija vidaus rinkoje, kurioje dalyvauja nesusiję platintojai ir susijusios prekybos bendrovės: nesusiję platintojai perka nagrinėjamąjį produktą iš gamintojo ir tada jį parduoda susijusiems prekybininkams, kurie produktus toliau parduoda nesusijusiems klientams vidaus rinkoje. Iš esmės, nesusiję platintojai atlieka pareiškėjo atstovų vaidmenį.

               (20)

               Remiantis tuo, kas išdėstyta pirmiau, ir atsižvelgiant į faktą, kad susijusių prekybos bendrovių pardavimą galima susieti su pareiškėju, šių susijusių prekybos bendrovių galutiniam vartotojui taikomos kainos yra laikomos pirmąja kaina įprastomis prekybos sąlygomis ir todėl yra normaliosios vertės nustatymo pagrindas.

               (21)

               Pagal pagrindinio reglamento 2 straipsnio 2 dalį pardavimo vidaus rinkoje apimtis laikoma tipiška, jeigu bendra pardavimų vidaus rinkoje apimtis yra ne mažesnė nei 5 % bendro nagrinėjamojo produkto eksporto pardavimo Sąjungos rinkai. Komisija nustatė, kad pareiškėjas vidaus rinkoje pardavė tipišką bendrą vamzdžių ir vamzdelių jungiamųjų detalių kiekį.

               (22)

               Po to Komisija nustatė tas vidaus rinkoje prekybos bendrovių parduodamų vamzdžių ir vamzdelių jungiamųjų detalių rūšis, kurios yra tokios pačios kaip ir eksportui į Sąjungą parduodamo produkto rūšys arba labai į jas panašios.

               (23)

               Vėliau Komisija nagrinėjo, ar vidaus rinkoje tipiškais kiekiais parduotos vamzdžių ir vamzdelių jungiamosios detalės galėjo būti laikomos parduotomis įprastomis prekybos sąlygomis pagal pagrindinio reglamento 2 straipsnio 4 dalį. Tai atlikta nustatant, kokia vidaus rinkoje nepriklausomiems pirkėjams parduoto kiekio dalis buvo parduota pelningai. Kadangi nustatyta, kad įprastomis prekybos sąlygomis parduotas pakankamas kiekis, normalioji vertė nustatyta pagal faktinę pelningo pardavimo vidaus rinkoje kainą.

               (24)

               Vos keletu atvejų, kai tam tikra nagrinėjamojo produkto rūšis nebuvo parduodama vidaus rinkoje per PTL, normalioji vertė buvo apskaičiuota prie eksportuotojo eksportuotų rūšių gamybos sąnaudų pridėjus pagrįstą pardavimo, bendrųjų ir administracinių išlaidų (PBA) sumą bei pagrįstą pelno dydį.

               (25)

               Nagrinėjamasis produktas buvo tiesiogiai eksportuojamas nepriklausomiems pirkėjams Sąjungoje. Todėl eksporto kaina buvo nustatyta vadovaujantis pagrindinio reglamento 2 straipsnio 8 dalimi, t. y. remiantis faktiškai sumokėtomis ar mokėtinomis eksporto kainomis, kaip nurodyta 16 konstatuojamojoje dalyje.

               (26)

               Normalioji vertė ir eksporto kaina palygintos remiantis gamintojo kainomis EXW sąlygomis.

               (27)

               Siekiant užtikrinti teisingą normaliosios vertės ir eksporto kainos palyginimą, koreguojant pagal pagrindinio reglamento 2 straipsnio 10 dalį, buvo tinkamai atsižvelgta į skirtumus, turinčius įtakos kainų palyginamumui. Visais atvejais buvo atlikti atitinkami koregavimai, susiję su draudimo, tvarkymo, krovos ir papildomomis bei kredito išlaidomis, kai buvo nustatyta, kad jie yra pagrįsti, tikslūs ir paremti patikrintais įrodymais.

               (28)

               Pareiškėjas tvirtino, kad jei Komisija naudotų normaliąją vertę, pagrįstą susijusių prekybos bendrovių pardavimu vidaus rinkoje, jis turėtų teisę prašyti koregavimo dėl vidaus rinkos ir ES rinkos prekybos lygių skirtumus. Pareiškėjas toliau teigė, kad pardavimas ES rinkai buvo vykdomas platintojo lygiu, o vidaus rinkoje didelį vamzdžių ir vamzdelių jungiamųjų detalių kiekį pareiškėjas pardavė kaip didesnių siuntų, skirtų naftos ir dujų projekto rinkai, kurioje jungiamosios detalės yra tik papildomos pagrindinių vamzdžių, vožtuvų ir kitų svarbių komponentų detalės, dalį ir kad ši rinka buvo kito prekybos lygio rinka.

               (29)

               Ištyrus pardavimo sąlygas vidaus rinkoje, ypač pardavimo kainų tendencijas, nustatyta, kad pareiškėjas neįrodė, jog pagal pagrindinio reglamento 2 straipsnio 10 dalį buvo pastovių ir didelių funkcijų ir kainų skirtumų tarp įvairių prekybos lygių eksportuojančios valstybės vidaus rinkoje. Todėl į koregavimus nebuvo atsižvelgta.

               (30)

               Vadovaujantis pagrindinio reglamento 2 straipsnio 11 dalimi ir atsižvelgiant į tai, kad faktiškai tuo pačiu PTL momentu įvykdyti tik trys sandoriai, ir į tai, kad didžiąją gamybos sąnaudų dalį sudaranti žaliavos kaina minėtu laikotarpiu labai kito, dempingo skirtumas nustatytas palyginus kiekvieno sandorio normaliąją vertę su eksporto kaina.

               (31)

               Remiantis palyginimu buvo nustatytas 49,9 % dempingo lygis, išreikštas CIF kainos Sąjungos pasienyje procentais.

               (32)

               Be to, atlikus tyrimą patvirtinta, kad pareiškėjo eksporto dideliais kiekiais į kitas trečiąsias šalis kainos buvo gerokai mažesnės nei eksporto į Sąjungą kainos; tai rodo dempingo buvimą trečiosiose rinkose.

         3.   PERŽIŪRIMŲ PRIEMONIŲ PAKEITIMAS

               (33)

               Atsižvelgiant į tyrimo rezultatus, manoma, kad pareiškėjui turėtų būti nustatytas galutinis antidempingo muitas, lygus nustatytam dempingo skirtumui.

               (34)

               PTL nustatytas 49,9 % dempingo skirtumas yra mažesnis už bendrą šalies mastu taikomą 75 % žalos pašalinimo lygį, nustatytą Malaizijai pradinio tyrimo metu. Todėl siūloma nustatyti 49,9 % dempingo skirtumu pagrįstą muitą ir atitinkamai iš dalies pakeisti Reglamentą (EB) Nr. 1001/2008.

         4.   ANTIDEMPINGO MUITO TAIKYMAS ATGALINE DATA

               (35)

               Atsižvelgiant į pirmiau išdėstytus nustatytus faktus, pareiškėjui taikytinas antidempingo muitas surenkamas atgaline data importuojant nagrinėjamąjį produktą, kuris buvo registruojamas pagal Reglamento (EB) Nr. 692/2009 3 straipsnį.

         5.   NUOSTATA DĖL STEBĖSENOS IR GALIMA TOLESNĖ PERŽIŪRA

               (36)

               Reikėtų pažymėti, kad susijusios bendrovės turi sudėtingą platinimo sistemą, taip pat apimančią nagrinėjamojo produkto importą iš kitų šalių, kurioms taikomos priemonės. Be to, kyla tam tikra muitų vengimo rizika, nes labai skiriasi skirtingų eksportuojančių bendrovių Malaizijoje muitų normos. Todėl reikalingos specialios priemonės, kuriomis būtų užtikrintas tinkamas antidempingo muitų taikymas.

               (37)

               Šios specialios priemonės – galiojančios komercinės sąskaitos faktūros, atitinkančios šio reglamento priede nurodytus reikalavimus, pateikimas valstybių narių muitinėms. Importuojant be šios sąskaitos faktūros, taikomas visiems kitiems eksportuotojams nustatytas antidempingo muitas.

               (38)

               Be to, Taryba pažymi, kad Komisija pranešė ketinanti paraginti susijusią bendrovę teikti reguliarias ataskaitas Komisijai, kad būtų užtikrinta tinkama jos nagrinėjamojo produkto pardavimo Sąjungai stebėsena, įskaitant kainą ir kitas susijusias sąlygas, ir informaciją apie bendrovės kainų vidaus rinkoje pokyčius. Taryba pažymi, kad tais atvejais, kai ataskaitos nėra pateikiamos arba jomis remiantis paaiškėja, kad priemonių nepakanka dempingo žalai pašalinti, gali prireikti inicijuoti tarpinę peržiūrą pagal pagrindinio reglamento 11 straipsnio 3 dalies nuostatas. Taryba taip pat pažymi, kad Komisija turi galimybę ex officio inicijuoti tarpinę peržiūrą pagal pagrindinio reglamento 11 straipsnio 3 dalį, ypač jei praėjo vieneri metai nuo šio reglamento įsigaliojimo (nors ankstesnė peržiūra taip pat gali būti leidžiama). Pažymima, kad šiuo metu Komisija mano, jog atsižvelgiant į aplinkybes, tokią peržiūrą atlikti yra tikslinga po vienerių metų. Šiomis aplinkybėmis svarbu pažymėti, kad šiuo reglamentu susijusiai bendrovei nustatytas muitas yra pagrįstas tik ribotu užsakymų skaičiumi.

         6.   ATSKLEIDIMAS IR PRIEMONIŲ TAIKYMO TRUKMĖ

               (39)

               Suinteresuotosioms šalims buvo pranešta apie esminius faktus ir aplinkybes, kuriais remiantis buvo ketinama pareiškėjo importuojamoms vamzdžių ir vamzdelių jungiamosioms detalėms nustatyti pakeistą galutinį antidempingo muitą ir jį surinkti atgaline data už registruotą importą. Jų pastabos buvo deramai apsvarstytos ir tam tikrais atvejais į jas buvo atsižvelgta.

               (40)

               Ši peržiūra neturi įtakos datai, nuo kurios pagal pagrindinio reglamento 11 straipsnio 2 dalį Reglamentu (EB) Nr. 1001/2008 nustatytų priemonių galiojimas pasibaigs,

         PRIĖMĖ ŠĮ REGLAMENTĄ:
   1 straipsnis
   1.   Reglamento (EB) Nr. 1001/2008 1 straipsnio 2 dalies lentelės dalis apie Malaizijos gamintojus papildoma taip:

                  „Šalis

                  Bendrovė

                  Muito norma (%)

                  TARIC papildomas kodas

                  Malaizija

                     Pantech Steel Industries Sdn Bhd

                  49,9

                  A961“

   2.   Šiuo reglamentu nustatytas muitas taip pat taikomas atgaline data už importuojamą nagrinėjamąjį produktą, kuris buvo registruojamas pagal Reglamento (EB) Nr. 692/2009 3 straipsnį.
   Muitinei nurodoma nebevykdyti importuojamo bendrovės Pantech Steel Industries Sdn Bhd pagaminto Malaizijos kilmės nagrinėjamojo produkto registracijos.
   3.   Reglamento (EB) Nr. 1001/2008 1 straipsnis papildomas šia dalimi:

      „3.   Individualios muito normos, nustatytos Pantech Steel Industries Sdn Bhd, taikomos tik tuo atveju, jei valstybių narių muitinėms pateikiama galiojanti prekybinė sąskaita faktūra, kuri turi atitikti priede išdėstytus reikalavimus. Jeigu tokia sąskaita faktūra nepateikiama, taikoma visoms kitoms bendrovėms nustatyta muito norma.“.

   4.   Buvusi Reglamento (EB) Nr. 1001/2008 1 straipsnio 3 dalis pernumeruojama į 4 dalį.
   5.   Reglamentas (EB) Nr. 1001/2008 papildomas šiuo priedu:

         „PRIEDAS
         1 straipsnio 3 dalyje nurodytoje galiojančioje komercinėje sąskaitoje faktūroje turi būti toks komercinę sąskaitą faktūrą išrašančio bendrovės atstovo pasirašytas pareiškimas:

                     1)

                     Komercinę sąskaitą faktūrą išrašančio bendrovės atstovo vardas, pavardė ir pareigos.

                     2)

                     Ši deklaracija: „Patvirtinu, kad (kiekis) šioje sąskaitoje faktūroje nurodytų [nagrinėjamasis produktas] (papildomas TARIC kodas), parduotų eksportui į Europos Sąjungą, pagamino (bendrovės pavadinimas ir adresas) (nagrinėjamosios šalies pavadinimas). Patvirtinu, kad šioje sąskaitoje faktūroje pateikta informacija yra išsami ir teisinga ir kad sąskaitoje faktūroje nurodyta kaina yra galutinė ir jokiu būdu nebus kompensuojama iš dalies ar visa.

               Data ir parašas.“ “

   6.   Jeigu nenurodyta kitaip, taikomos galiojančios muitus reglamentuojančios nuostatos.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Liuksemburge 2010 m. balandžio 26 d.

            Tarybos vardu

            Pirmininkė

         C. ASHTON

      (1)  OL L 343, 2009 12 22, p. 51.

      (2)  OL L 275, 2008 10 16, p. 18.

      (3)  OL L 199, 2009 7 31, p. 9.


title: 2014 m. rugpjūčio 25 d. Komisijos įgyvendinimo reglamentas (ES) Nr. 921/2014, kuriuo dėl veikliosios medžiagos tebukonazolio patvirtinimo sąlygų iš dalies keičiamas Įgyvendinimo reglamentas (ES) Nr. 540/2011  Tekstas svarbus EEE

text:
26.8.2014

               LT

               Europos Sąjungos oficialusis leidinys

               L 252/3

         KOMISIJOS ĮGYVENDINIMO REGLAMENTAS (ES) Nr. 921/2014
   2014 m. rugpjūčio 25 d.
   kuriuo dėl veikliosios medžiagos tebukonazolio patvirtinimo sąlygų iš dalies keičiamas Įgyvendinimo reglamentas (ES) Nr. 540/2011
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalies c punktą,
   kadangi:

               (1)

               Komisijos direktyva 2008/125/EB (2) tebukonazolis įtrauktas į Tarybos direktyvos 91/414/EEB (3) I priedą kaip veiklioji medžiaga ir jį leista naudoti kaip fungicidą su sąlyga, kad susijusios valstybės narės užtikrins, kad pranešėjai, kurių prašymu tebukonazolis įtrauktas į minėtą priedą, pateiktų papildomos patvirtinamosios informacijos apie paukščiams ir žinduoliams keliamos rizikos tyrimus;

               (2)

               į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

               (3)

               vienas iš pranešėjų, kurių prašymu tebukonazolis įtrauktas į Direktyvos 91/414/EEB I priedą, 2010 m. balandžio 8 d. pateikė paraišką iš dalies pakeisti veikliosios medžiagos tebukonazolio patvirtinimo sąlygas, kad šią medžiagą būtų leidžiama be apribojimų naudoti kaip augalų augimo reguliatorių. Su šia paraiška pateikta informacijos, susijusios su papildomu pagrįstu prašymu leisti šią medžiagą naudoti kaip rapsų augimo reguliatorių. Prašymas pateiktas Danijai, kuri Komisijos reglamentu (EB) Nr. 1490/2002 (5) paskirta ataskaitą rengiančia valstybe nare;

               (4)

               Danija įvertino pranešėjo pateiktą informaciją. Jos vertinimas buvo pridėtas prie vertinimo ataskaitos projekto ir 2012 m. liepos 23 d. pateiktas kitoms valstybėms narėms, Komisijai ir Europos maisto saugos tarnybai (toliau – Tarnyba);

               (5)

               Komisija pasikonsultavo su Tarnyba ir ši 2013 m. gruodžio 9 d. pateikė savo nuomonę dėl tebukonazolio keliamos rizikos vertinimo (6). Vertinimo ataskaitos projektą, jos priedėlį ir Tarnybos nuomonę valstybės narės ir Komisija apsvarstė Maisto grandinės ir gyvūnų sveikatos nuolatiniame komitete; projektas baigtas rengti 2014 m. liepos 11 d. Augalų, gyvūnų, maisto ir pašarų nuolatiniame komitete ir pateiktas kaip Komisijos tebukonazolio peržiūros ataskaita;

               (6)

               Komisija pasiūlė pranešėjui pateikti pastabų dėl tebukonazolio peržiūros ataskaitos;

               (7)

               Komisija padarė išvadą, kad leidus be apribojimų naudoti šią medžiagą kaip augalų augimo reguliatorių nekils jokios papildomos rizikos, išskyrus tą, į kurią jau atsižvelgta tebukonazolio patvirtinime ir Komisijos tebukonazolio peržiūros ataskaitoje;

               (8)

               tikslinga išplėsti tebukonazolio patvirtinimą, kad šią medžiagą būtų galima be apribojimų naudoti kaip augalų augimo reguliatorių. Tačiau siekiant atsižvelgti į tai, kad tebėra neaišku, ar metabolitas 1,2,4-triazolas, tebukonazolį tipiškai naudojant javams bei vynuogėms purkšti ir miežių sėkloms apdoroti, gali daryti poveikį požeminiam vandeniui, valstybės narės turėtų skirti ypatingą dėmesį požeminio vandens taršos galimybei, kai veiklioji medžiaga naudojama regionuose, kuriuose vyrauja pažeidžiamos dirvožemio ir (arba) klimato sąlygos, ypač atsižvelgiant į metabolito 1,2,4-triazolo patekimą į požeminį vandenį;

               (9)

               2014 m. sausio mėn. Danija baigė patvirtinamosios informacijos apie paukščiams ir žinduoliams keliamą riziką vertinimą. Augalų, gyvūnų, maisto ir pašarų nuolatinis komitetas sutinka, kad remiantis dabartiniais rezultatais paukščiams ir žinduoliams keliama rizika yra priimtino lygio. Todėl įvertinus pateiktus patvirtinamuosius duomenis pirminio rizikos vertinimo išvados iš esmės nepasikeitė. Manoma, kad papildoma Tarnybos peržiūra nėra būtina;

               (10)

               todėl Įgyvendinimo reglamento (ES) Nr. 540/2011 priedas turėtų būti atitinkamai iš dalies pakeistas;

               (11)

               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 540/2011 pakeitimas
   Įgyvendinimo reglamento (ES) Nr. 540/2011 priedo A dalis iš dalies keičiama pagal šio reglamento priedą.
   2 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. rugpjūčio 25 d.

            Komisijos vardu

            Pirmininkas

         José Manuel BARROSO

      (1)  OL L 309, 2009 11 24, p. 1.

      (2)  2008 m. gruodžio 19 d. Komisijos direktyva 2008/125/EB iš dalies keičianti Tarybos direktyvą 91/414/EEB, į ją kaip veikliąsias medžiagas įtraukiant aliuminio fosfidą, kalcio fosfidą, magnio fosfidą, cimoksanilą, dodemorfą, 2,5-dichlorbenzenkarboksirūgšties metilesterį, metamitroną, sulkotrioną, tebukonazolą ir triadimenolį (OL L 344, 2008 12 20, p. 78).

      (3)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

      (4)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

      (5)  2002 m. rugpjūčio 14 d. Komisijos reglamentas (EB) Nr. 1490/2002, nustatantis išsamias darbų programos, minėtos Tarybos direktyvos 91/414/EEB 8 straipsnio 2 dalyje, trečiojo etapo įgyvendinimo taisykles ir iš dalies keičiantis Reglamentą (EB) Nr. 451/2000 (OL L 224, 2002 8 21, p. 23).

      (6)  EFSA (Europos maisto saugos tarnyba), 2013 m. Conclusion on the peer review of the pesticide risk assessment of the active substance tebuconazole. EFSA Journal 2014;12(1):3485, 98 p. doi:10.2903/j.efsa.2014.3485.

      PRIEDAS
      Įgyvendinimo reglamento (ES) Nr. 540/2011 priedo A dalies 268 eilutėje, kurioje nurodytas tebukonazolis, skiltis „Konkrečios nuostatos“ pakeičiama taip:

         „A DALIS
         Leidžiama naudoti tik kaip fungicidą ir augalų augimo reguliatorių.
         B DALIS
         Kad būtų įgyvendinti Reglamento (EB) Nr. 1107/2009 29 straipsnio 6 dalyje nurodyti vienodi principai, atsižvelgiama į tebukonazolio peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2008 m. spalio 28 d., išvadas, ypač į jos I ir II priedėlius. Atlikdamos šį bendrą vertinimą, valstybės narės turi skirti ypatingą dėmesį:

                     —

                     operatorių ir darbuotojų saugai ir užtikrinti, kad naudojimo sąlygose būtų numatyta naudoti tinkamas asmens apsaugos priemones;

                     —

                     tebukonazolio (triazolo) metabolitų poveikiui vartotojams per maistą;

                     —

                     galimam požeminio vandens užteršimui, kai veiklioji medžiaga naudojama regionuose, kuriuose vyrauja pažeidžiamos dirvožemio ir (arba) klimato sąlygos, ypač atsižvelgiant į metabolito 1,2,4-triazolo koncentraciją požeminiame vandenyje;

                     —

                     grūdus lesančių paukščių ir grūdais mintančių žinduolių bei žolėdžių žinduolių apsaugai ir privalo užtikrinti, kad registracijos sąlygose prireikus būtų numatytos rizikos mažinimo priemonės;

                     —

                     vandens organizmų apsaugai ir užtikrinti, kad registracijos sąlygose prireikus būtų numatytos rizikos mažinimo priemonės, kaip antai buferinės zonos.

               Atitinkamos valstybės narės užtikrina, kad pranešėjas pateiktų Komisijai tolesnę informaciją dėl galimų endokrininę sistemą pažeidžiančių tebukonazolio savybių per dvejus metus nuo OECD endokrininės sistemos pažeidimų tyrimų gairių arba Bendrijos suderintų tyrimų gairių priėmimo.“


title: 2012 m. balandžio 25 d. Komisijos įgyvendinimo reglamentas (ES) Nr. 359/2012, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama veiklioji medžiaga metamas ir iš dalies keičiamas Komisijos įgyvendinimo reglamento (ES) Nr. 540/2011 priedas  Tekstas svarbus EEE

text:
26.4.2012

               LT

               Europos Sąjungos oficialusis leidinys

               L 114/1

         KOMISIJOS ĮGYVENDINIMO REGLAMENTAS (ES) Nr. 359/2012
   2012 m. balandžio 25 d.
   kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama veiklioji medžiaga metamas ir iš dalies keičiamas Komisijos įgyvendinimo reglamento (ES) Nr. 540/2011 priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalį ir 78 straipsnio 2 dalį,
   kadangi:

               (1)

               pagal Reglamento (EB) Nr. 1107/2009 80 straipsnio 1 dalies c punktą Tarybos direktyva 91/414/EEB (2) turi būti taikoma veikliųjų medžiagų, kurių atžvilgiu pagal 2008 m. sausio 17 d. Komisijos reglamento (EB) Nr. 33/2008, nustatančio išsamias Tarybos direktyvos 91/414/EEB nuostatų taikymo taisykles, susijusias su veikliųjų medžiagų, įtrauktų į šios direktyvos 8 straipsnio 2 dalyje nurodytą darbų programą, bet neįtrauktų į jos I priedą, vertinimo įprasta ir skubos tvarka (3), 16 straipsnį nustatyta, kad dokumentų rinkinys yra išsamus, tvirtinimo procedūrai ir sąlygoms. Metamas – veiklioji medžiaga, kurios dokumentų rinkinys, kaip nustatyta pagal minėtą reglamentą, yra išsamus;

               (2)

               Komisijos reglamentuose (EB) Nr. 451/2000 (4) ir (EB) Nr. 1490/2002 (5) nustatytos išsamios Direktyvos 91/414/EEB 8 straipsnio 2 dalyje nurodytos darbo programos antrojo ir trečiojo etapų įgyvendinimo taisyklės ir nustatytas veikliųjų medžiagų, kurias reikia įvertinti, kad būtų galima jas įtraukti į Direktyvos 91/414/EEB I priedą, sąrašas. Į tuos sąrašus yra įtrauktas metamas. 2009 m. liepos 13 d. Tarybos sprendimu 2009/562/EB dėl metamo neįtraukimo į Direktyvos 91/414/EEB I priedą ir dėl augalų apsaugos produktų, kurių sudėtyje yra šios medžiagos, registracijos panaikinimo (6) nuspręsta metamo į Direktyvos 91/414/EEB I priedą neįtraukti;

               (3)

               vadovaudamasis Direktyvos 91/414/EEB 6 straipsnio 2 dalimi pirminis pranešėjas (toliau – pareiškėjas) pateikė naują paraišką prašydamas taikyti skubos tvarką, nustatytą Reglamento (EB) Nr. 33/2008 14–19 straipsniuose;

               (4)

               paraiška pateikta Belgijai, kuri Reglamentu (EB) Nr. 1490/2002 paskirta ataskaitą rengiančia valstybe nare. Nustatytas skubos tvarkos terminas nebuvo pažeistas. Veikliosios medžiagos specifikacija ir nurodyta paskirtis yra tokios pat, kokios nustatytos Sprendimu 2009/562/EB. Minėta paraiška taip pat atitinka kitus Reglamento (EB) Nr. 33/2008 15 straipsnyje nustatytus turinio ir tvarkos reikalavimus;

               (5)

               Belgija įvertino pareiškėjo pateiktus papildomus duomenis ir parengė papildomą ataskaitą. 2010 m. rugpjūčio 31 d. ji šią ataskaitą pateikė Europos maisto saugos tarnybai (toliau – Tarnyba) ir Komisijai;

               (6)

               Tarnyba papildomą ataskaitą perdavė kitoms valstybėms narėms ir pareiškėjui, kad šie pateiktų pastabų, o gautas pastabas persiuntė Komisijai. Vadovaudamasi Reglamento (EB) Nr. 33/2008 20 straipsnio 1 dalimi ir Komisijos prašymu, 2011 m. rugpjūčio 8 d. Tarnyba Komisijai pateikė savo išvadą dėl metamo (7). Vertinimo ataskaitos projektą, papildomą ataskaitą ir Tarnybos išvadą valstybės narės ir Komisija apsvarstė Maisto grandinės ir gyvūnų sveikatos nuolatiniame komitete ir 2012 m. kovo 9 d. pateikė kaip Komisijos metamo peržiūros ataskaitą;

               (7)

               ataskaitą rengusios valstybės narės papildomoje ataskaitoje ir naujoje Tarnybos išvadoje daugiausia dėmesio skirta susirūpinimą kėlusiems klausimams, dėl kurių medžiaga nebuvo įtraukta į sąrašą. Visų pirma susirūpinta dėl to, kad nebuvo galima patvirtinti, kad poveikis vartotojams yra priimtinas ir nebuvo duomenų apie priemaišos N,N-dimetiltiokarbamido (toliau – DMTU) veikimą aplinkoje;

               (8)

               remiantis nauja pareiškėjo pateikta informacija, galima manyti, kad poveikis vartotojams yra priimtinas, o dėl DMTU veikimo aplinkoje nepriimtino poveikio nebus;

               (9)

               taigi, remiantis pranešėjo pateikta papildoma informacija, konkrečius susirūpinimą keliančius klausimus, dėl kurių medžiaga nebuvo įtraukta, galima išspręsti.

               (10)

               atlikus įvairius tyrimus nustatyta, kad augalų apsaugos produktai, kurių sudėtyje yra metamo, gali būti laikomi apskritai atitinkančiais Direktyvos 91/414/EEB 5 straipsnio 1 dalies a ir b punktų reikalavimus, visų pirma dėl Komisijos peržiūros ataskaitoje išnagrinėtos ir apibūdintos naudojimo paskirties. Todėl tikslinga metamą patvirtinti pagal Reglamentą (EB) Nr. 1107/2009;

               (11)

               tačiau pagal Reglamento (EB) Nr. 1107/2009 13 straipsnio 2 dalį kartu su to reglamento 6 straipsniu ir atsižvelgiant į dabartines mokslo ir technikos žinias, būtina nustatyti tam tikras sąlygas ir apribojimus;

               (12)

               nepažeidžiant išvados, kad metamas turėtų būti patvirtintas, visų pirma reikėtų paprašyti papildomos patvirtinamosios informacijos;

               (13)

               prieš patvirtinant veikliąją medžiagą turėtų būti nustatytas tinkamas laikotarpis, per kurį valstybės narės ir suinteresuotosios šalys galėtų pasirengti laikytis naujų reikalavimų, nustatytų patvirtinus veikliąją medžiagą;

               (14)

               tačiau, nepažeidžiant Reglamente (EB) Nr. 1107/2009 nustatytų įpareigojimų, kurie atsiranda patvirtinus medžiagą, ir atsižvelgiant į ypatingą padėtį, susidariusią dėl perėjimo nuo Direktyvos 91/414/EEB prie Reglamento (EB) Nr. 1107/2009, turėtų būti taikomos toliau išdėstytos nuostatos. Valstybėms narėms po patvirtinimo turėtų būti suteiktas laikotarpis, per kurį jos galėtų peržiūrėti augalų apsaugos produktų, kurių sudėtyje yra metamo ir kuriuos jos galėjo registruoti tam tikroms naudojimo reikmėms pagal Sprendimo 2009/562/EB 3 straipsnį, registraciją. Apskaičiuojant tą laikotarpį reikia atsižvelgti į minėtą nuostatą. Valstybės narės turėtų atitinkamai pataisyti, pakeisti arba panaikinti galiojančią registraciją;

               (15)

               tais atvejais, kai valstybės narės augalų apsaugos produktams, kuriuose yra metamo, pagal Reglamento (EB) Nr. 1107/2009 46 straipsnį nustato kokį nors lengvatinį laikotarpį, nustatydamos šį laikotarpį jos turėtų atsižvelgti į Sprendimo 2009/562/EB 4 straipsnį. Taigi šis lengvatinis laikotarpis turėtų baigtis 2014 m. gruodžio 31 d.;

               (16)

               patirtis, įgyta į Direktyvos 91/414/EEB I priedą įtraukiant veikliąsias medžiagas, įvertintas remiantis 1992 m. gruodžio 11 d. Komisijos reglamento (EEB) Nr. 3600/92, nustatančio išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles (8), nuostatomis, rodo, kad gali kilti sunkumų išaiškinant galiojančios registracijos turėtojų pareigas, susijusias su galimybe naudotis duomenimis. Todėl, siekiant išvengti tolesnių sunkumų, būtina aiškiau apibrėžti valstybių narių pareigas, visų pirma pareigą patikrinti, ar registracijos turėtojas gali naudotis tos direktyvos II priedo reikalavimus atitinkančiu dokumentų rinkiniu. Tačiau, jas aiškiau apibrėžus, valstybėms narėms ar registracijos turėtojams naujų įpareigojimų, palyginti su nustatytaisiais iki šiol priimtomis direktyvomis, kuriomis iš dalies keičiamas minėtos direktyvos I priedas, arba reglamentais, kuriais patvirtinamos veikliosios medžiagos, neatsirastų;

               (17)

               pagal Reglamento (EB) Nr. 1107/2009 13 straipsnio 4 dalį 2011 m. gegužės 25 d. Komisijos įgyvendinimo reglamento (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (9), priedas turėtų būti atitinkamai iš dalies pakeistas;

               (18)

               dėl aiškumo Sprendimas 2009/562/EB turėtų būti panaikintas;

               (19)

               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Veikliosios medžiagos patvirtinimas
   Pagal I priede nustatytas sąlygas patvirtinama tame priede nurodyta veiklioji medžiaga metamas.
   2 straipsnis
   Pakartotinis augalų apsaugos produktų vertinimas
   1.   Vadovaudamosi Reglamentu (EB) Nr. 1107/2009, valstybės narės, jei būtina, iki 2014 m. gruodžio 31 d. iš dalies keičia arba panaikina galiojančius augalų apsaugos produktų, kurių sudėtyje yra veikliosios medžiagos metamas, registraciją.
   Iki tos dienos jos turi patikrinti, ar laikomasi šio reglamento I priede nurodytų reikalavimų, išskyrus to priedo B dalies konkrečių nuostatų skiltyje nurodytus reikalavimus, ir ar registracijos turėtojas turi visą dokumentų rinkinį, atitinkantį Direktyvos 91/414/EEB II priedo reikalavimus, arba gali juo naudotis pagal tos direktyvos 13 straipsnio 1–4 dalyse ir Reglamento (EB) Nr. 1107/2009 62 straipsnyje nustatytas sąlygas.
   2.   Nukrypdamos nuo 1 dalies nuostatų valstybės narės kiekvieną registruotą augalų apsaugos produktą, kurio sudėtyje metamas yra vienintelė veiklioji medžiaga arba viena iš keleto veikliųjų medžiagų, kurios visos įtrauktos į Įgyvendinimo reglamento (ES) Nr. 540/2011 priedą iki 2012 m. birželio 30 d., iš naujo įvertina pagal vienodus principus, nustatytus Reglamento (EB) Nr. 1107/2009 29 straipsnio 6 dalyje, vadovaudamosi Direktyvos 91/414/EEB III priedo reikalavimus atitinkančiu dokumentų rinkiniu ir atsižvelgdamos į šio reglamento I priedo konkrečių nuostatų skilties B dalį. Remdamosi tuo vertinimu valstybės narės nustato, ar produktas atitinka Reglamento (EB) Nr. 1107/2009 29 straipsnio 1 dalyje nustatytas sąlygas.
   Po to valstybės narės:

               a)

               jei būtina, iš dalies keičia arba panaikina produkto, kurio sudėtyje metamas yra vienintelė veiklioji medžiaga, registraciją iki 2016 m. birželio 30 d.;

               b)

               jei būtina, iš dalies pakeičia arba panaikina produkto, kurio sudėtyje metamas yra viena iš kelių veikliųjų medžiagų, registraciją iki 2016 m. birželio 30 d. arba iki tokiam pakeitimui ar panaikinimui skirtos dienos, nustatytos atitinkamu teisės aktu ar aktais, kuriais atitinkama medžiaga ar medžiagos buvo įtrauktos į Direktyvos 91/414/EEB I priedą arba patvirtintos, pasirinkdamos vėliausią datą.

         3 straipsnis
   Lengvatinis laikotarpis
   Jei valstybės narės esamą registraciją panaikina arba iš dalies pakeičia pagal 2 straipsnio 1 dalį, bet koks pagal Reglamento (EB) Nr. 1107/2009 46 straipsnį valstybių narių nustatytas lengvatinis laikotarpis turi būti kuo trumpesnis ir baigtis 2014 m. gruodžio 31 d.
   4 straipsnis
   Įgyvendinimo reglamento (ES) Nr. 540/2011 pakeitimai
   Įgyvendinimo reglamento (ES) Nr. 540/2011 priedas iš dalies keičiamas pagal šio reglamento II priedą.
   5 straipsnis
   Panaikinimas
   Sprendimas 2009/562/EB panaikinamas.
   6 straipsnis
   Įsigaliojimas ir taikymo data
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2012 m. liepos 1 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. balandžio 25 d.

            Komisijos vardu

            Pirmininkas

         José Manuel BARROSO

      (1)  OL L 309, 2009 11 24, p. 1.

      (2)  OL L 230, 1991 8 19, p. 1.

      (3)  OL L 15, 2008 1 18, p. 5.

      (4)  OL L 55, 2000 2 29, p. 25.

      (5)  OL L 224, 2002 8 21, p. 23.

      (6)  OL L 196, 2009 7 28, p. 22.

      (7)  Europos maisto saugos tarnyba. „Bendros peržiūros išvada dėl veikliosios medžiagos pesticido metamo keliamos rizikos vertinimo“. EMST leidinys, 2011 m.; 9(9):2334.[97 p.] doi:10.2903/j.efsa. 2011.2334. Galima rasti internete adresu www.efsa.europa.eu/efsajournal.htm.

      (8)  OL L 366, 1992 12 15, p. 10.

      (9)  OL L 153, 2011 6 11, p. 1.

      I PRIEDAS

                  Įprastas pavadinimas, identifikavimo numeriai

                  IUPAC pavadinimas

                  Grynumas (1)

                  Patvirtinimo data

                  Patvirtinimo galiojimo pabaiga

                  Konkrečios nuostatos

                  Metamas
                  CAS Nr. 144–54–7
                  CIPAC Nr. 20

                  Metilditiokarbamo rūgštis

                  ≥ 965 g/kg
                  Išreikšta natrio metamu pagal sausos medžiagos svorį
                  ≥ 990 g/kg
                  Išreikšta kalio metamu pagal sausos medžiagos svorį
                  Svarbios priemaišos:

                              Metilizotiocianatas (MITC)

                                          —

                                          ne daugiau kaip 12 g/kg sausos medžiagos svorio (natrio metamas)

                                          —

                                          ne daugiau kaip 0,42 g/kg sausos medžiagos svorio (kalio metamas)

                              N,N’-dimetiltiokarbamidas (DMTU)

                                          —

                                          ne daugiau kaip 23 g/kg sausos medžiagos svorio (natrio metamas)

                                          —

                                          ne daugiau kaip 6 g/kg sausos medžiagos svorio (kalio metamas)

                  2012 m. liepos 1 d.

                  2022 m. birželio 30 d.

                  A   DALIS
                  Leidžiama naudoti tik kaip nematocidą, herbicidą ir insekticidą, produktą naudojant kaip dirvos fumigantą prieš augalų sodinimą; produktą tame pat lauke leidžiama naudoti ne dažniau kaip vieną kartą per trejus metus.
                  Gali būti leidžiama naudoti atvirame lauke dirvą purškiant arba laistant, šiltnamiuose leidžiama naudoti tik lašelinio drėkinimo būdu. Produktą naudojant lašelinio drėkinimo būdu turi būti nurodyta naudoti dujoms atsparią plastikinę plėvelę.
                  Atvirame lauke galima naudoti ne daugiau kaip 153 kg/ha (tai atitinka 86,3 kg/ha MITC).
                  Registracija suteikiama tik profesionaliems naudotojams.
                  B   dalis
                  Kad būtų įgyvendinti Reglamento (EB) Nr. 1107/2009 29 straipsnio 6 dalyje nurodyti vienodi principai, atsižvelgiama į metamo peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2012 m. kovo 9 d., išvadas, ypač į jos I ir II priedėlius.
                  Atlikdamos šį bendrą vertinimą, valstybės narės:

                              a)

                              ypatingą dėmesį skiria naudotojų apsaugai ir užtikrina, kad naudojimo sąlygose būtų nurodyta taikyti rizikos mažinimo priemones, pvz., nurodyta naudoti tinkamas asmens apsaugos priemones ir riboti kasdienį darbo krūvį;

                              b)

                              ypatingą dėmesį skiria darbuotojų apsaugai ir užtikrina, kad naudojimo sąlygose būtų nurodyta taikyti rizikos mažinimo priemones, pvz., nurodyta naudoti tinkamas asmens apsaugos priemones, nustatyti laikotarpį, po kurio galima patekti į paveiktą vietą, ir riboti kasdienį darbo krūvį;

                              c)

                              ypatingą dėmesį skiria pašaliniams asmenims ir gyventojams ir užtikrina, kad naudojimo sąlygose būtų nurodyta taikyti rizikos mažinimo priemones, pvz., kad būtų reikalaujama naudojant produktą ir kol praeis 24 val. po jo naudojimo nustatyti buferinę zoną nuo zonos, kurioje naudojamas produktas, perimetro iki visų gyvenamųjų vietų ir teritorijų, kuriomis naudojasi plačioji visuomenė, ir kad būtų nustatyta prievolė naudoti įspėjamuosius ženklus ir ženklinti žemę;

                              d)

                              ypatingą dėmesį skiria požeminiam vandeniui, kai veiklioji medžiaga naudojama regionuose, kuriuose vyrauja lengvai pažeidžiamas dirvožemis ir (arba) ypatingos klimato sąlygos, ir užtikrina, kad naudojimo sąlygose būtų nurodyta taikyti rizikos mažinimo priemones, pvz., kad būtų reikalaujama nustatyti buferinę zoną;

                              e)

                              ypatingą dėmesį skiria rizikai, kuri kyla atsitiktinai paveiktiems organizmams, ir užtikrina, kad naudojimo sąlygose prireikus būtų nurodyta taikyti rizikos mažinimo priemones.

                        Pareiškėjas pateikia patvirtinamąją informaciją apie metilizotiocianatą, susijusią su:

                              1)

                              galimu metilizotiocianato plitimu oru dideliu atstumu ir su tuo susijusios rizikos aplinkai vertinimą;

                              2)

                              galima požeminio vandens tarša.

                        Tą informaciją pareiškėjas Komisijai, valstybėms narėms ir Tarnybai pateikia iki 2014 m. gegužės 31 d.

         (1)  Išsamesnė informacija apie veikliosios medžiagos tapatybę ir specifikaciją pateikta peržiūros ataskaitoje.

      II PRIEDAS
      Įgyvendinimo reglamento (ES) Nr. 540/2011 priedo B dalis papildoma šiuo įrašu:

                     Nr.

                     Įprastas pavadinimas, identifikavimo numeriai

                     IUPAC pavadinimas

                     Grynumas (1)

                     Patvirtinimo data

                     Patvirtinimo galiojimo pabaiga

                     Konkrečios nuostatos

                     „22

                     Metamas
                     CAS Nr. 144–54–7
                     CIPAC Nr. 20

                     Metilditiokarbamo rūgštis

                     ≥ 965 g/kg
                     Išreikšta natrio metamu pagal sausos medžiagos svorį
                     ≥ 990 g/kg
                     Išreikšta kalio metamu pagal sausos medžiagos svorį
                     Svarbios priemaišos:

                                 Metilizotiocianatas (MITC)

                                             —

                                             ne daugiau kaip 12 g/kg sausos medžiagos svorio (natrio metamas)

                                             —

                                             ne daugiau kaip 0,42 g/kg sausos medžiagos svorio (kalio metamas)

                                 N,N’-dimetiltiokarbamidas (DMTU)

                                             —

                                             ne daugiau kaip 23 g/kg sausos medžiagos svorio (natrio metamas)

                                             —

                                             ne daugiau kaip 6 g/kg sausos medžiagos svorio (kalio metamas)

                     2012 m. liepos 1 d.

                     2022 m. birželio 30 d.

                     A   DALIS
                     Leidžiama naudoti tik kaip nematocidą, herbicidą ir insekticidą, produktą naudojant kaip dirvos fumigantą prieš augalų sodinimą; produktą tame pat lauke leidžiama naudoti ne dažniau kaip vieną kartą per trejus metus.
                     Gali būti leidžiama naudoti atvirame lauke dirvą purškiant arba laistant, šiltnamiuose leidžiama naudoti tik lašelinio drėkinimo būdu. Produktą naudojant lašelinio drėkinimo būdu turi būti nurodyta naudoti dujoms atsparią plastikinę plėvelę.
                     Atvirame lauke galima naudoti ne daugiau kaip 153 kg/ha (tai atitinka 86,3 kg/ha MITC).
                     Registracija suteikiama tik profesionaliems naudotojams.
                     B   DALIS
                     Kad būtų įgyvendinti Reglamento (EB) Nr. 1107/2009 29 straipsnio 6 dalyje nurodyti vienodi principai, atsižvelgiama į metamo peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2012 m. kovo 9 d., išvadas, ypač į jos I ir II priedėlius.
                     Atlikdamos šį bendrą vertinimą, valstybės narės:

                                 a)

                                 ypatingą dėmesį skiria naudotojų apsaugai ir užtikrina, kad naudojimo sąlygose būtų nurodyta taikyti rizikos mažinimo priemones, pvz., nurodyta naudoti tinkamas asmens apsaugos priemones ir riboti kasdienį darbo krūvį;

                                 b)

                                 ypatingą dėmesį skiria darbuotojų apsaugai ir užtikrina, kad naudojimo sąlygose būtų nurodyta taikyti rizikos mažinimo priemones, pvz., nurodyta naudoti tinkamas asmens apsaugos priemones, nustatyti laikotarpį, po kurio galima patekti į paveiktą vietą, ir riboti kasdienį darbo krūvį;

                                 c)

                                 ypatingą dėmesį skiria pašaliniams asmenims ir gyventojams ir užtikrina, kad naudojimo sąlygose būtų nurodyta taikyti rizikos mažinimo priemones, pvz., kad būtų reikalaujama naudojant produktą ir kol praeis 24 val. po jo naudojimo nustatyti buferinę zoną nuo zonos, kurioje naudojamas produktas, perimetro iki visų gyvenamųjų vietų ir teritorijų, kuriomis naudojasi plačioji visuomenė, ir kad būtų nustatyta prievolė naudoti įspėjamuosius ženklus ir ženklinti žemę;

                                 d)

                                 ypatingą dėmesį skiria požeminiam vandeniui, kai veiklioji medžiaga naudojama regionuose, kuriuose vyrauja lengvai pažeidžiamas dirvožemis ir (arba) ypatingos klimato sąlygos, ir užtikrina, kad naudojimo sąlygose būtų nurodyta taikyti rizikos mažinimo priemones, pvz., kad būtų reikalaujama nustatyti buferinę zoną;

                                 e)

                                 ypatingą dėmesį skiria rizikai, kuri kyla atsitiktinai paveiktiems organizmams, ir užtikrina, kad naudojimo sąlygose prireikus būtų nurodyta taikyti rizikos mažinimo priemones;

                           Pareiškėjas pateikia patvirtinamąją informaciją apie metilizotiocianatą, susijusią su:

                                 1)

                                 galimu metilizotiocianato plitimu oru dideliu atstumu ir su tuo susijusios rizikos aplinkai vertinimą;

                                 2)

                                 galima požeminio vandens tarša.

                           Tą informaciją pareiškėjas Komisijai, valstybėms narėms ir Tarnybai pateikia iki 2014 m. gegužės 31 d.“

         (1)  Išsamesnė informacija apie veikliosios medžiagos tapatybę ir specifikaciją pateikta peržiūros ataskaitoje.


title: 2014 m. gegužės 15 d. Komisijos įgyvendinimo reglamentas (ES) Nr. 504/2014, kuriuo dėl veikliosios medžiagos augalinių aliejų/kvapiųjų citrinžolių aliejaus patvirtinimo sąlygų iš dalies keičiamas Įgyvendinimo reglamentas (ES) Nr. 540/2011  Tekstas svarbus EEE

text:
16.5.2014

               LT

               Europos Sąjungos oficialusis leidinys

               L 145/28

         KOMISIJOS ĮGYVENDINIMO REGLAMENTAS (ES) Nr. 504/2014
   2014 m. gegužės 15 d.
   kuriuo dėl veikliosios medžiagos augalinių aliejų/kvapiųjų citrinžolių aliejaus patvirtinimo sąlygų iš dalies keičiamas Įgyvendinimo reglamentas (ES) Nr. 540/2011
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalies c punktą ir 78 straipsnio 2 dalį,
   kadangi:

               (1)

               veiklioji medžiaga augaliniai aliejai/kvapiųjų citrinžolių aliejus buvo įtraukta į Tarybos direktyvos 91/414/EEB (2) I priedą priėmus Komisijos direktyvą 2008/127/EB (3) pagal Komisijos reglamento (EB) Nr. 2229/2004 (4) 24b straipsnyje nustatytą tvarką. Direktyvą 91/414/EEB pakeitus Reglamentu (EB) Nr. 1107/2009 ši medžiaga laikoma patvirtinta pagal tą reglamentą ir yra įtraukta į Komisijos įgyvendinimo reglamento (ES) Nr. 540/2011 (5) priedo A dalį;

               (2)

               pagal Reglamento (EB) Nr. 2229/2004 25a straipsnį Europos maisto saugos tarnyba (toliau – Tarnyba) 2011 m. gruodžio 16 d. pateikė Komisijai savo nuomonę dėl augalinių aliejų/kvapiųjų citrinžolių aliejaus peržiūros ataskaitos projekto (6). Tarnyba savo nuomonę dėl augalinių aliejų/kvapiųjų citrinžolių aliejaus pateikė pareiškėjui. Komisija paragino pareiškėją pateikti pastabų dėl augalinių aliejų/kvapiųjų citrinžolių aliejaus peržiūros ataskaitos projekto. Peržiūros ataskaitos projektą ir Tarnybos nuomonę valstybės narės ir Komisija persvarstė Maisto grandinės ir gyvūnų sveikatos nuolatiniame komitete ir 2013 m. spalio 3 d. pateikė kaip Komisijos augalinių aliejų/kvapiųjų citrinžolių aliejaus peržiūros ataskaitą;

               (3)

               patvirtinta, kad veiklioji medžiaga augaliniai aliejai/kvapiųjų citrinžolių aliejus turi būti laikoma patvirtinta pagal Reglamentą (EB) Nr. 1107/2009;

               (4)

               pagal Reglamento (EB) Nr. 1107/2009 13 straipsnio 2 dalį kartu su to reglamento 6 straipsniu ir atsižvelgiant į dabartines mokslo ir technikos žinias, būtina iš dalies pakeisti patvirtinimo sąlygas. Visų pirma reikėtų paprašyti papildomos patvirtinamosios informacijos;

               (5)

               todėl Įgyvendinimo reglamento (ES) Nr. 540/2011 priedas turėtų būti atitinkamai iš dalies pakeistas;

               (6)

               valstybėms narėms turėtų būti skirtas laikotarpis augalų apsaugos produktų, kurių sudėtyje yra augalinių aliejų/kvapiųjų citrinžolių aliejaus, registracijai iš dalies pakeisti arba panaikinti;

               (7)

               tais atvejais, kai valstybės narės augalų apsaugos produktams, kurių sudėtyje yra augalinių aliejų/kvapiųjų citrinžolių aliejaus, pagal Reglamento (EB) Nr. 1107/2009 46 straipsnį nustato kokį nors lengvatinį laikotarpį, šis laikotarpis turėtų baigtis ne vėliau kaip aštuoniolika mėnesių po šio reglamento įsigaliojimo;

               (8)

               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Dalinis Įgyvendinimo reglamento (ES) Nr. 540/2011 pakeitimas
   Įgyvendinimo reglamento (ES) Nr. 540/2011 priedo A dalis iš dalies keičiama pagal šio reglamento priedą.
   2 straipsnis
   Pereinamojo laikotarpio priemonės
   Vadovaudamosi Reglamentu (EB) Nr. 1107/2009, valstybės narės prireikus iki 2014 m. gruodžio 5 d. iš dalies keičia arba panaikina galiojančią augalų apsaugos produktų, kurių sudėtyje yra veikliosios medžiagos augalinių aliejų/kvapiųjų citrinžolių aliejaus, registraciją.
   3 straipsnis
   Lengvatinis laikotarpis
   Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis turi būti kuo trumpesnis ir baigtis ne vėliau kaip 2015 m. gruodžio 5 d.
   4 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. gegužės 15 d.

            Komisijos vardu

            Pirmininkas

         José Manuel BARROSO

      (1)  OL L 309, 2009 11 24, p. 1.

      (2)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

      (3)  2008 m. gruodžio 18 d. Komisijos direktyva 2008/127/EB, iš dalies keičianti Tarybos direktyvos 91/414/EEB nuostatas dėl keleto veikliųjų medžiagų įtraukimo (OL L 344, 2008 12 20, p. 89).

      (4)  2004 m. gruodžio 3 d. Komisijos reglamentas (EB) Nr. 2229/2004, nustatantis tolesnes išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, ketvirtojo etapo įgyvendinimo taisykles (OL L 379, 2004 12 24, p. 13).

      (5)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

      (6)  Conclusion on the peer review of the pesticide risk assessment of the active substance plant oils/citronella oil. EFSA Journal 2012; 10(2):2518. [42 pp.] doi:10.2903/j.efsa.2012.2518 Pateikta: www.efsa.europa.eu/efsajournal.

      PRIEDAS
      Įgyvendinimo reglamento (ES) Nr. 540/2011 priedo A dalies 240 eilutėje veikliosios medžiagos augalinių aliejų/kvapiųjų citrinžolių aliejaus įrašas pakeičiamas taip:

                     Numeris

                     Įprastas pavadinimas,
                     identifikavimo numeriai

                     IUPAC pavadinimas

                     Grynumas

                     Patvirtinimo data

                     Patvirtinimo galiojimo pabaiga

                     Konkrečios nuostatos

                     „240

                     Augaliniai aliejai/kvapiųjų citrinžolių aliejus
                     CAS Nr. 8000-29-1
                     CIPAC Nr. 905

                     Kvapiųjų citrinžolių aliejus yra sudėtinis cheminių medžiagų mišinys.
                     Pagrindinės sudedamosios dalys yra:

                                 Citronelalis (3,7-dimetil-6-oktenalis).

                                 Geraniolis ((E)-3,7-dimetil-2,6-oktadien-1-olis).

                                 Citronelolis (3,7-dimetil-6-oktan-2-olis).

                                 Geranilacetatas (3,7-dimetil-6-okten-1-il acetatas).

                     Priemaišų metileugenolio ir metilizoeugenolio suma turi neviršyti 0,1 % techninės medžiagos.

                     2009 m. rugsėjo 1 d.

                     2019 m. rugpjūčio 31 d.

                     A DALIS
                     Leidžiama naudoti tik kaip herbicidą.
                     B DALIS
                     Kad būtų įgyvendinti Reglamento (EB) Nr. 1107/2009 29 straipsnio 6 dalyje nurodyti vienodi principai, atsižvelgiama į kvapiųjų citrinžolių aliejaus (SANCO/2621/2008) peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti, išvadas, ypač į jos I ir II priedėlius.
                     Naudojimo sąlygose prireikus turi būti numatytos rizikos mažinimo priemonės.
                     Atlikdamos šį bendrą vertinimą valstybės narės ypatingą dėmesį skiria:

                                 —

                                 su medžiaga dirbančių asmenų, darbuotojų, šalia esančių asmenų ir gyventojų saugai, užtikrindamos, kad į naudojimo sąlygas prireikus būtų įtrauktas reikalavimas naudoti tinkamas asmens apsaugos priemones,

                                 —

                                 požeminio vandens apsaugai, kai medžiaga naudojama regionuose, kuriuose dirvožemis yra lengvai pažeidžiamas,

                                 —

                                 pavojui netiksliniams organizmams.

                           Pareiškėjas pateikia patvirtinamąją informaciją apie:

                                 a)

                                 technines specifikacijas;

                                 b)

                                 duomenis, gautus palyginus augalinių aliejų/kvapiųjų citrinžolių aliejaus, metileugenolio ir metilizoeugenolio poveikį natūraliomis sąlygomis su augalinių aliejų/kvapiųjų citrinžolių aliejaus poveikiu naudojant jį kaip augalų apsaugos produktą. Šie duomenys apima poveikį žmonėms ir poveikį netiksliniams organizmams;

                                 c)

                                 galimų augalinių aliejų/kvapiųjų citrinžolių aliejaus metabolitų, ypač metileugenolio ir metilizoeugenolio, poveikio požeminiam vandeniui vertinimą.

                           Šią informaciją pareiškėjas Komisijai, valstybėms narėms ir Tarnybai pateikia iki 2016 m. balandžio 30 d.“


title: 2013 m. lapkričio 22 d. Komisijos įgyvendinimo reglamentas (ES) Nr. 1192/2013, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama veiklioji medžiaga tembotrionas ir iš dalies keičiamas Komisijos įgyvendinimo reglamento (ES) Nr. 540/2011 priedas  Tekstas svarbus EEE

text:
23.11.2013

               LT

               Europos Sąjungos oficialusis leidinys

               L 314/6

         KOMISIJOS ĮGYVENDINIMO REGLAMENTAS (ES) Nr. 1192/2013
   2013 m. lapkričio 22 d.
   kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama veiklioji medžiaga tembotrionas ir iš dalies keičiamas Komisijos įgyvendinimo reglamento (ES) Nr. 540/2011 priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalį ir 78 straipsnio 2 dalį,
   kadangi:

               (1)

               pagal Reglamento (EB) Nr. 1107/2009 80 straipsnio 1 dalies a punktą Tarybos direktyva 91/414/EEB (2) turi būti taikoma veikliųjų medžiagų, dėl kurių sprendimas buvo priimtas pagal šios direktyvos 6 straipsnio 3 dalį iki 2011 m. birželio 14 d., patvirtinimo tvarkai ir sąlygoms. Reglamento (EB) Nr. 1107/2009 80 straipsnio 1 dalies a punkto sąlygos, taikomos tembotrionui, įgyvendintos Komisijos sprendimu 2006/586/EB (3);

               (2)

               pagal Direktyvos 91/414/EEB 6 straipsnio 2 dalį 2005 m. lapkričio 25 d. Austrija gavo įmonės „Bayer CropScience AG“ paraišką įtraukti veikliąją medžiagą tembotrioną į Direktyvos 91/414/EEB I priedą. Sprendimu 2006/586/EB patvirtinta, kad dokumentų rinkinys buvo išsamus ir parengtas taip, kad jį būtų galima laikyti iš esmės atitinkančiu Direktyvos 91/414/EEB II ir III prieduose nustatytus duomenų ir informacijos reikalavimus;

               (3)

               šios veikliosios medžiagos poveikis žmonių ir gyvūnų sveikatai ir aplinkai pareiškėjo pasiūlytais naudojimo atvejais buvo įvertintas pagal Direktyvos 91/414/EEB 6 straipsnio 2 ir 4 dalių nuostatas. Paskirta valstybė narė ataskaitos rengėja 2007 m. vasario 7 d. pateikė vertinimo ataskaitos projektą. Pagal Komisijos reglamento (ES) Nr. 188/2011 (4) 11 straipsnio 6 dalį 2012 m. gegužės 14 d. pareiškėjo buvo paprašyta pateikti papildomos informacijos. 2012 m. rugsėjo mėn. Austrija pateikė papildomų duomenų vertinimą kaip atnaujintą vertinimo ataskaitos projektą;

               (4)

               valstybės narės ir Europos maisto saugos tarnyba (toliau – Tarnyba) peržiūrėjo vertinimo ataskaitos projektą. 2013 m. kovo 6 d. Tarnyba pateikė Komisijai veikliosios medžiagos tembotriono keliamos pesticidų rizikos vertinimo išvadas (5). Vertinimo ataskaitos projektą ir Tarnybos išvadas valstybės narės ir Komisija peržiūrėjo Maisto grandinės ir gyvūnų sveikatos nuolatiniame komitete ir 2013 m. spalio 3 d. pateikė kaip Komisijos tembotriono peržiūros ataskaitą;

               (5)

               atlikus įvairius tyrimus nustatyta, kad augalų apsaugos produktai, kurių sudėtyje yra tembotriono, gali būti laikomi iš esmės atitinkančiais reikalavimus, nustatytus Direktyvos 91/414/EEB 5 straipsnio 1 dalies a ir b punktuose ir 5 straipsnio 3 dalyje, visų pirma dėl naudojimo atvejų, kurie buvo ištirti ir išsamiai pateikti Komisijos peržiūros ataskaitoje. Todėl tembotrioną tikslinga patvirtinti;

               (6)

               prieš patvirtinant veikliąją medžiagą turėtų būti nustatytas tinkamas laikotarpis, per kurį valstybės narės ir suinteresuotosios šalys galėtų pasirengti laikytis naujų reikalavimų, atsiradusių patvirtinus veikliąją medžiagą;

               (7)

               tačiau, nepažeidžiant Reglamente (EB) Nr. 1107/2009 nustatytų įpareigojimų, atsiradusių patvirtinus medžiagą, atsižvelgiant į tam tikrą padėtį, susidariusią dėl perėjimo nuo Direktyvos 91/414/EEB prie Reglamento (EB) Nr. 1107/2009, turėtų būti taikomos toliau pateiktos nuostatos. Valstybėms narėms turėtų būti suteiktas šešių mėnesių laikotarpis po medžiagos patvirtinimo, per kurį jos peržiūrėtų augalų apsaugos produktų, kurių sudėtyje yra tembotriono, registraciją. Valstybės narės turėtų atitinkamai iš dalies pataisyti, pakeisti arba panaikinti registraciją. Nukrypstant nuo to termino, turėtų būti nustatytas ilgesnis laikotarpis, per kurį, kaip nustatyta Direktyvoje 91/414/EEB ir taikant vienodus principus, turėtų būti pateiktas ir įvertintas III priede nustatytas išsamus kiekvieno augalų apsaugos produkto dokumentų rinkinys, parengtas pagal kiekvieną numatomą naudojimo paskirtį;

               (8)

               patirtis, įgyta į Direktyvos 91/414/EEB I priedą anksčiau įtraukus veikliąsias medžiagas, įvertintas remiantis Komisijos reglamento (EEB) Nr. 3600/92 (6) nuostatomis, rodo, kad gali kilti sunkumų aiškinant galiojančios registracijos turėtojų pareigas, susijusias su galimybe naudotis duomenimis. Todėl, siekiant išvengti tolesnių sunkumų, būtina aiškiau apibrėžti valstybių narių pareigas, visų pirma pareigą patikrinti, ar registracijos turėtojas gali naudotis tos direktyvos II priedo reikalavimus atitinkančiu dokumentų rinkiniu. Tačiau, jas aiškiau apibrėžus, valstybėms narėms ar registracijos turėtojams neatsirastų naujų įpareigojimų, palyginti su nustatytaisiais iki šiol priimtomis direktyvomis, kuriomis iš dalies keičiamas minėtos direktyvos I priedas, arba reglamentais, kuriais patvirtinamos veikliosios medžiagos;

               (9)

               pagal Reglamento (EB) Nr. 1107/2009 13 straipsnio 4 dalį Komisijos įgyvendinimo reglamento (ES) Nr. 540/2011 (7) priedas turėtų būti iš dalies atitinkamai pakeistas;

               (10)

               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Veikliosios medžiagos patvirtinimas
   I priede nurodyta veiklioji medžiaga tembotrionas patvirtinama pagal šiame priede nustatytas sąlygas.
   2 straipsnis
   Pakartotinis augalų apsaugos produktų vertinimas
   1.   Vadovaudamosi Reglamentu (EB) Nr. 1107/2009, valstybės narės iki 2014 m. spalio 31 d. prireikus iš dalies pakeičia arba panaikina galiojančią augalų apsaugos produktų, kurių sudėtyje yra veikliosios medžiagos tembotriono, registraciją.
   Iki tos datos jos pirmiausia patikrina, ar laikomasi šio reglamento I priede nustatytų sąlygų, išskyrus to priedo konkrečių nuostatų skiltyje nustatytas sąlygas, ir ar registracijos turėtojas turi dokumentų rinkinį, atitinkantį Direktyvos 91/414/EEB II priedo reikalavimus, arba gali juo naudotis vadovaudamasis tos direktyvos 13 straipsnio 1–4 dalyse ir Reglamento (EB) Nr. 1107/2009 62 straipsnyje nustatytomis sąlygomis.
   2.   Nukrypdamos nuo 1 dalies nuostatų valstybės narės ne vėliau kaip iki 2014 m. balandžio 30 d. iš naujo įvertina kiekvieną registruotą augalų apsaugos produktą, kurio sudėtyje tembotrionas yra vienintelė veiklioji medžiaga arba viena iš keleto veikliųjų medžiagų, kurios visos įtrauktos į Įgyvendinimo reglamento (ES) Nr. 540/2011 priedą, taikydamos vienodus principus, nustatytus Reglamento (EB) Nr. 1107/2009 29 straipsnio 6 dalyje, vadovaudamosi Direktyvos 91/414/EEB III priedo reikalavimus atitinkančiu dokumentų rinkiniu ir atsižvelgdamos į šio reglamento I priedo konkrečių nuostatų skiltį. Remdamosi tuo vertinimu valstybės narės nustato, ar produktas atitinka Reglamento (EB) Nr. 1107/2009 29 straipsnio 1 dalyje nustatytas sąlygas.
   Nustačiusios, ar produktas atitinka minėtas sąlygas, valstybės narės:

               a)

               jei būtina, ne vėliau kaip iki 2015 m. spalio 31 d. iš dalies keičia arba panaikina produkto, kurio sudėtyje tembotrionas yra vienintelė veiklioji medžiaga, registraciją arba

               b)

               iki 2015 m. spalio 31 d. arba iki tokiam pakeitimui ar panaikinimui atlikti nustatytos dienos, nurodytos atitinkamame teisės akte ar teisės aktuose, kuriais atitinkama medžiaga ar medžiagos buvo įtrauktos į Direktyvos 91/414/EEB I priedą, pasirinkdamos vėliausią datą, prireikus iš dalies pakeičia arba panaikina produkto, kurio sudėtyje tembotrionas yra viena iš kelių veikliųjų medžiagų, registraciją.

         3 straipsnis
   Įgyvendinimo reglamento (ES) Nr. 540/2011 pakeitimai
   Įgyvendinimo reglamento (ES) Nr. 540/2011 priedas iš dalies keičiamas pagal šio reglamento II priedą.
   4 straipsnis
   Įsigaliojimas ir taikymo data
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2014 m. gegužės 1 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. lapkričio 22 d.

            Komisijos vardu

            Pirmininkas

         José Manuel BARROSO

      (1)  OL L 309, 2009 11 24, p. 1.

      (2)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

      (3)  2006 m. rugpjūčio 25 d. Komisijos sprendimas 2006/586/EB, kuriuo iš esmės pripažįstamas nuodugniam patikrinimui pateikto dokumentų rinkinio dėl galimo chromafenozido, halosulfurono, tembotriono, valifenalio ir Cukinijų geltonosios mozaikos viruso (silpnas štamas) įtraukimo į Tarybos direktyvos 91/414/EEB I priedą išsamumas (OL L 236, 2006 8 31, p. 31).

      (4)  2011 m. vasario 25 d. Komisijos reglamentas (ES) Nr. 188/2011, kuriuo nustatomos išsamios Tarybos direktyvos 91/414/EEB įgyvendinimo taisyklės dėl veikliųjų medžiagų, kurių rinkoje nebuvo dvejus metus po pranešimo apie tą direktyvą, vertinimo tvarkos (OL L 53, 2011 2 26, p. 51).

      (5)  EFSA leidinys (2013 m.), 11(3):3131. Galima rasti adresu www.efsa.europa.eu

      (6)  1992 m. gruodžio 11 d. Komisijos reglamentas (EEB) Nr. 3600/92, nustatantis išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles (OL L 366, 1992 12 15, p. 10).

      (7)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

      I PRIEDAS

                  Įprastas pavadinimas, identifikavimo numeriai

                  IUPAC pavadinimas

                  Grynumas (1)

                  Patvirtinimo data

                  Patvirtinimo galiojimo pabaiga

                  Konkrečios nuostatos

                  Tembotrionas
                  CAS Nr. 335104-84-2
                  CIPAC Nr. 790

                  2-{2-chlor-4-mezil-3-[(2,2,2-trifluoretoksi)metil]benzoil}cikloheksan-1,3-dionas

                  ≥ 945 g/kg
                  Šios svarbios priemaišos negali viršyti nustatytos ribos techninėje medžiagoje:
                  Toluenas: ≤ 10 g/kg
                  Cianido rūgštis: ≤ 1 g/kg

                  2014 m. gegužės 1 d.

                  2024 m. balandžio 30 d.

                  Kad būtų įgyvendinti Reglamento (EB) Nr. 1107/2009 29 straipsnio 6 dalyje nurodyti vienodi principai, atsižvelgiama į tembotriono peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2013 m. spalio 3 d., išvadas, ypač į jos I ir II priedėlius.
                  Atlikdamos šį bendrą vertinimą valstybės narės ypatingą dėmesį turi skirti:

                              a)

                              su medžiaga dirbančių asmenų ir darbuotojų saugai;

                              b)

                              vandens organizmams keliamai rizikai.

                        Naudojimo sąlygose prireikus nurodomos rizikos mažinimo priemonės.

         (1)  Išsamesnė informacija apie veikliosios medžiagos tapatybę ir specifikaciją pateikta peržiūros ataskaitoje.

      II PRIEDAS
      Įgyvendinimo reglamento (ES) Nr. 540/2011 priedo B dalis papildoma šiuo įrašu:

                     Nr.

                     Įprastas pavadinimas, identifikavimo numeriai

                     IUPAC pavadinimas

                     Grynumas (1)

                     Patvirtinimo data

                     Patvirtinimo galiojimo pabaiga

                     Konkrečios nuostatos

                     „59

                     Tembotrionas
                     CAS Nr. 335104-84-2
                     CIPAC Nr. 790

                     2-{2-chlor-4-mezil-3-[(2,2,2-trifluoretoksi)metil]benzoil}cikloheksan-1,3-dionas

                     ≥ 945 g/kg
                     Šios svarbios priemaišos negali viršyti nustatytos ribos techninėje medžiagoje:
                     Toluenas: ≤ 10 g/kg
                     Cianido rūgštis: ≤ 1 g/kg

                     2014 m. gegužės 1 d.

                     2024 m. balandžio 30 d.

                     Kad būtų įgyvendinti Reglamento (EB) Nr. 1107/2009 29 straipsnio 6 dalyje nurodyti vienodi principai, atsižvelgiama į tembotriono peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2013 m. spalio 3 d., išvadas, ypač į jos I ir II priedėlius.
                     Atlikdamos šį bendrą vertinimą valstybės narės ypatingą dėmesį turi skirti:

                                 a)

                                 su medžiaga dirbančių asmenų ir darbuotojų saugai;

                                 b)

                                 vandens organizmams keliamai rizikai.

                           Prireikus naudojimo sąlygose turi būti numatytos rizikos mažinimo priemonės.“

         (1)  Išsamesnė informacija apie veikliosios medžiagos tapatybę ir specifikaciją pateikta peržiūros ataskaitoje.